KTB ระอุ! สาขาก่อหวอด “วรภัค” ยัน ระบบใหม่คืนความยุติธรรม
KTB ระส่ำ ปัญหาคลื่นใต้น้ำยุค "วรภัค" คุมทัพ สาขาแจงสื่อแทรกแซงปล่อยกู้ 
4 ม.ค. 2559

แหล่งข่าวจากชมรมผู้จัดการสาขา ธนาคารกรุงไทย จำกัด (มหาชน) หรือ KTB เปิดเผยถึงกระแสข่าวการก่อตัวของคลื่นใต้น้ำในยุคที่นายวรภัค ธันยาวงษ์ เป็นกรรมการการผู้จัดการใหญ่ว่า เรื่องดังกล่าวเริ่มก่อตัวมาระยะหนึ่ง และผู้จัดการสาขามองว่าหากปล่อยไว้โดยไม่มีดำเนินการจะเกิดความเสียหายต่อองค์กร อย่างไรก็ตาม ได้มีความพยายามในการพูดคุยและนำเสนอเรื่องไปยังกรรมการผู้จัดการใหญ่ไม่เป็นผล จึงมีการรวมตัวกันโดยหวังว่าจะใช้เวทีการสัมมนายุทธศาสตร์ธนาคารปี 59 แต่ถูกสกัดไม่ให้เข้าห้องสัมมนา จึงต้องนำข้อมูลมาร้องเรียนสื่อมวลชน
“ช่วงที่คุณวรภัคเข้ามารับตำแหน่งใหม่ปรากฏว่าดีแค่ช่วงแรก แต่เวลาผ่านไปเริ่มมีการแทรกแซงการปล่อยกู้ในแต่ละสาขา” แหล่งข่าวกล่าว
“กรุงไทยที่เคยมีจุดแข็งอยู่ในส่วนภูมิภาค กลับมีจุดอ่อนไม่ต่างกับนครหลวง ขณะที่การทำให้แบงก์เสียโอกาสในการปล่อยกู้ ปิดโอกาสแสดงความเห็น พวกเราไม่สบายใจ” แหล่งข่าวกล่าวเพิ่มเติม
 
ด้านนายวรภัค ชี้แจงถึงกรณีดังกล่าวว่าไม่เป็นความจริง สำหรับงานสัมมนาที่จัดขึ้นผ่านไปด้วยดี ส่วนการที่มีคนบางกลุ่มไม่พอใจน่าจะเกิดจากความไม่เข้าใจ ไม่อยากเปลี่ยนแปลง ซึ่งระบบเดิมได้ผลตอบแทนเท่าๆ กัน แต่ระบบใหม่ผลตอบแทนตามจริง เพื่อคืนความยุติธรรม ทำมากได้มาก ทำน้อยได้น้อย ขณะที่ตนเองทราบเรื่องวัฒนธรรมองค์กรของกรุงไทย จึงอยากให้พนักงานปรับตัวและอดทน และหากสถานการณ์หนี้เสียปีนี้ (59) คลี่คลายหรือเบาบางลง ผู้จัดการสาขาวิเคราะห์ลูกค้าจนมั่นใจอาจเปิดทางให้อำนาจหรือมีส่วนร่วมมากขึ้น
 
อนึ่ง วันเกิดเหตุเสาร์ที่ 19 ธ.ค.ที่ผ่านมา ห้องคอนเวนชั่นเซ็นเตอร์ รร.เซ็นทรัล หลังนายสมชัย สัจจพงษ์ ประธานกรรมการธนาคารแสดงวิสัยทัศน์และลงจากเวที นายวรภัคได้ขึ้นแสดงวิสัยทัศน์ พนักงานและผู้บริหารบางส่วนได้ลุกขึ้นเดินออกจากห้อง ขณะที่นายเชิดชัย ชมภูนุกูลรัตน์ ผู้ช่วยกรรมการผู้จัดการใหญ่ ผู้บริหารสายงานเครือข่ายธุรกิจขนาดเล็กและรายย่อยต้องออกมาชวนพนักงานให้กลับเข้าไป